*Tämä artikkeli kertoo ensimmäisestä iPhone-malliston älypuhelimesta. Mallistosta katso iPhone.*

**iPhone** on kosketusnäytöllinen Applen älypuhelin iPod-musiikkisoittimen mediaominaisuuksilla. Applen ensimmäisen puhelinmallin esitteli Applen toimitusjohtaja Steve Jobs Macworld-messuilla 9. tammikuuta 2007. iPhone julkaistiin Yhdysvalloissa 29. kesäkuuta 2007 ja se saapui Eurooppaan loppuvuodesta 2007. Aluksi iPhonea myytiin vain Isossa-Britanniassa, Saksassa ja Ranskassa. Suomessa ja monessa muussa uudessa myyntimaassa iPhonen uudistetun 3G-version jakelu alkoi samanaikaisesti 11. heinäkuuta 2008. Monikansallinen TeliaSonera antoi ymmärtää mainonnassaan ja yleisesti julkisuudessa, että sillä olisi ollut yksinoikeus iPhonen myyntiin Pohjoismaissa. Näin ei kuitenkaan ollut, koska muissa Pohjoismaissa myös muut operaattorit myivät iPhonea. Medialetsin mukaan se myi 27 000 puhelinta Pohjoismaissa kolmen ensimmäisen myyntipäivän aikana. iPhonea tehtiin ainoastaan yhtä väriä.

Laitteen ominaisuudet ja historia
---------------------------------

Ensimmäisessä iPhonessa oli tuki GSM- ja EDGE-matkapuhelinverkkoteknologioille ja langattomat Bluetooth 2.0- ja WLAN-yhteydet. Vuonna 2008 markkinoille tulleessa toisessa versiossa iPhone sai tuen 3G- ja HSDPA-matkapuhelinverkkoteknologioille sekä GPS-navigoinnille, jolloin sillä pystyi käyttämään 3G-mobiililaajakaistayhteyksiä. Puhelimen käyttöjärjestelmänä on iOS, jossa on mukana Safari-verkkoselain, iTunes, Google Maps, YouTube-sovellus ja tuki asennettaville sovelluksille, joita voi ladata App Storesta. iPhonessa ei ole tukea Flash- tai Java-tekniikalle. Google Maps -navigointisovellukseen tuli version 2.2 myötä useita parannuksia, mutta ääniopastus puuttui.

iPhonessa oli kahden megapikselin kamera. Kamerassa ei ollut salamaa, ja videokuvaus edellytti erillisen ohjelmiston asentamista. Puhelin oli varustettu 3,5 tuuman kosketusnäytöllä, jonka resoluutio oli 320 × 480 pikseliä. iPhonen käyttöliittymässä ei ollut perinteisiä fyysisiä painikkeita kahta lukuun ottamatta (koti- ja virtapainike), vaan puhelinta käytettiin pääasiassa kosketusnäytön avulla. Puhelin oli vajaan kahdentoista millimetrin paksuinen ja painoa sillä oli 135 grammaa. Puheajan luvattiin olevan kahdeksan tuntia, musiikkitoistossa 24 tuntia. Puhelimessa oli sisäänrakennettu akku, jonka vaihtaminen käyttäjälle oli hankalaa.

Puhelinta myytiin Yhdysvalloissa yhtenä versiona, jonka hinta oli 399 Yhdysvaltain dollaria (noin 280 euroa). Tallennustilaa laitteessa oli 4, 8 tai 16 gigatavua. Apple lopetti syyskuussa 2007 neljän gigatavun version valmistuksen ja myi varastot tyhjiksi 299 dollarin hinnalla (noin 210 euroa).

### Operaattorit

Yhdysvalloissa iPhonen ainoa sallittu operaattori oli AT&T ja puhelin täytyikin aktivoida oston jälkeen AT&T:n liittymään. Liittymä piti tilata vähintään kahdeksi vuodeksi. Operaattorin halvin palvelupaketti maksoi 60 Yhdysvaltain dollaria kuukaudessa. iPhonen hinnaksi tuli siis yhteensä vähintään 2 000 Yhdysvaltain dollaria mukaan lukien puhelimen hinta ja liittymän maksut.[vanhentunut linkki]

Jon Lech Johansen ("DVD Jon") sai pian puhelimen julkaisun jälkeen murrettua osittain puhelimen suojauksen niin, että sen mediaominaisuuksia pystyi käyttämään. Myöhemmin hakkeriryhmä onnistui purkamaan iPhonen SIM-lukituksen ja näin ollen mahdollisti iPhonen käytön ympäri maailmaa eri operaattoreilla.

### Vaikutus markkinoihin

Muiden matkapuhelinvalmistajien osakekurssit notkahtivat julkistamistiedon levitessä maailmalle. iPhone kilpaili muiden valmistajien kanssa kalliiden multimediapuhelinten markkinoista, joiden myynti oli maailmanlaajuisesti noin 90 miljoonaa kappaletta vuonna 2006. Jobs arvioi Iphonea myytävän 10 miljoonaa kappaletta vuoden 2008 loppuun mennessä. Vuoden 2008 lopulla Apple oli neljännellä sijalla myytyään 4 miljoonaa puhelinta.

### iPhone Eurooppaan

iPhone rantautui Eurooppaan aluksi kolmeen maahan syksyllä 2007. Operaattorina toimivat O2 Britanniassa, T-Mobile Saksassa ja Orange Ranskassa. iPhonen 3G-verkoissa toimiva malli Iphone 3G tuli myyntiin 11. heinäkuuta 2008 yhtäaikaisesti 22 maassa, joiden mukana on myös Suomi. 3G-tuen lisäksi uudessa mallissa oli sisäänrakennettu GPS-vastaanotin sekä uusittu iOS 2.0 -käyttöjärjestelmä.

Epäselvyydet liittyen tuotenimeen
---------------------------------

Cisco omistaa iPhone-tuotenimen ja Ciscon omistama Linksys julkisti vuonna 2006 iPhone-nimisen laitteen. Ciscon ostama Infogear rekisteröi tuotenimen jo 1996. Cisco ja Apple neuvottelivat nimen käytöstä vielä samana päivänä kun Apple julkisti puhelimen, mutta sopimusta nimen käytöstä ei kuitenkaan syntynyt. Tämän jälkeen Cisco nosti Applea vastaan kanteen luvattomasta iPhone-nimen käytöstä. Apple ja Cisco kuitenkin pääsivät sopuun nimikiistassa ja Cisco veti pois kanteen luvattomasta tavaramerkin käytöstä. Sopimuksen mukaan molemmat osapuolista saavat käyttää iPhone-tuotemerkkiä.

Lähteet
-------

1. ↑  Lehto, Tero: Yllätys: Soneralla ei ollutkaan Iphone-yksinoikeutta *Tivi*.  2.10.2008. Viitattu 25.5.2015.
2. ↑  Hill, David: The First 1 Million iPhones: Where Did They Go? (Internet Archive) *Medialets Blog*.  4.8.2008. Viitattu 7.1.2018.  (englanniksi)
3. ↑  iPhone 1st generation battery replacement *iFixit*. Viitattu 15.5.2015. (englanniksi)
4. ↑  "Applen iPhone myyntiin kesäkuun lopussa". Helsingin Sanomat, 4.6.2007. (luettu 4.6.2007) [vanhentunut linkki]
5. ↑
6. ↑  Lagorce, Aude: European deal on selling iPhone still in the works *MarketWatch*.  28.6.2007. Viitattu 25.5.2015. (englanniksi)
7. ↑  Kotilainen, Samuli: "Halvempi" Iphone onkin kalliimpi – 2000 taalan lasku *Tivi*.  11.6.2008. Viitattu 25.5.2015.
8. ↑  Lassila, Anni: Applen uutukainen iPhone hurmasi markkinat ja ihailijat, Helsingin Sanomat 11. tammikuuta 2006, sivu B6
9. ↑  Parfitt, Ben: Symbian OS still bossing Apple and Google in mobile market (Internet Archive) *CasualGaming*.  17.3.2009. Viitattu 7.1.2018.  (englanniksi)
10. ↑  Masalin, Teemu: Iphonen 3g-versio tulee heinäkuussa Suomeen *Tivi*.  10.6.2008. Viitattu 25.5.2015.
11. ↑  Cisco veti Applen oikeuteen Iphonesta (Internet Archive) *Macmaailma*.  11.1.2007. Viitattu 7.1.2018.
12. ↑  Kotilainen, Samuli: Cisco veti Applen oikeuteen iPhonesta *Tivi*.  11.1.2007. Viitattu 25.5.2015.
13. ↑  Poropudas, Timo: IPhone-kiista päättyi tasatulokseen (Internet Archive) *IT-viikko*.  22.2.2007. Viitattu 7.1.2018.

Aiheesta muualla
----------------

* Kuvia tai muita tiedostoja aiheesta **iPhone** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
iOS |
| --- |
|  |
| iPhone | 
* iPhone
* iPhone 3G
* iPhone 3GS
* iPhone 4
* iPhone 4S
* iPhone 5
* iPhone 5c
* iPhone 5s
* iPhone 6
* iPhone 6 Plus
* iPhone 6S
* iPhone 6S Plus
* iPhone SE
* iPhone 7
* iPhone 7 Plus
* iPhone 8
* iPhone 8 Plus
* iPhone X
* iPhone XS
* iPhone XS Max
* iPhone XR
* iPhone 11
* iPhone 11 Pro
* iPhone 11 Pro Max
* iPhone SE (2020)
* iPhone 12
* iPhone 12 mini
* iPhone 12 Pro
* iPhone 12 Pro Max
* iPhone 13
* iPhone 13 mini
* iPhone 13 Pro
* iPhone 13 Pro Max
* iPhone SE (2022)
* iPhone 14
* iPhone 14 Plus
* iPhone 14 Pro
* iPhone 14 Pro Max
* iPhone 15
* iPhone 15 Plus
* iPhone 15 Pro
* iPhone 15 Pro Max

 |
|  |
| iPad | 
* iPad
* iPad 2
* iPad (3. sukupolvi)
* iPad Mini
* iPad (4. sukupolvi)
* iPad Air
* iPad Mini 2
* iPad Air 2
* iPad Mini 3
* iPad Mini 4
* iPad Pro

 |
|  |
| Muut | 
* iPod nano
* iPod Touch
* Apple TV

 |

 |